Час аддаляе падзеі жыцця песняроў ад сучаснасці, пераводзіць іх у ранг гістарычных рэалій, вартых увекавечання. Але сённяшні дзень і нашы адносіны да спадчыны ўносяць новую нотку ў асэнсаванне коласаўска-купалаўскай тэматыкі. Мастакі наноў разглядаюць жыццёвы шлях паэтаў – больш складаны і трагічны, чым падавалася раней, расстаўляюць іншыя акцэнты ў напісаных імі радках, абапіраюцца на дакладнасць гістарычных дэталяў, ілюстраванне тых літаратурных твораў, якія па розных прычынах былі абыйдзеныя ўвагаю, падыходзяць да тэматыкі праз уласнае бачанне і нечаканую пластыку. У жывапісных палотнах, графічных лістах, творах скульптуры і дэкаратыўна-ўжытковага мастацтва, прадстаўленых у экспазіцыі, ёсць цікавыя вобразныя параўнанні, складаныя асацыятыўныя рашэнні.